Pracovný list\_ SJL\_ Čítanie s porozumením

O CHUDOBNOM ČLOVEKU A JEHO KRÁSNEJ A MÚDREJ DCÉRE

*(ľudová rozprávka)*

Bol raz jeden chudobný človek, ktorý predával drevo a trávu, a tak si zarábal na chlieb a syr pre seba a svoju jedinú dcéru. Raz išiel z trhu okolo prístavu a uvidel kráľa, ako stojí na svojej krásnej lodi a dáva ľuďom hádanky. A kto vraj uhádne, dostane kôš dukátov. Ale uhádnuť veru nevedel nikto. Keď chudobný človek prišiel domov, dcéra sa ho spýtala: „Čo si taký zadumaný? Čo sa ti prihodilo?“ „ Ach dcéra moja, keby som uhádol tri hádanky, dostali by sme kôš plný zlata!“ a všetko jej vyrozprával. „Povedz mi tie hádanky. Možno ich ja uhádnem,“ povedala jeho dcéra. „Kto obíde celý svet a predsa nenájde seberovného?“ „To je predsa slnko“ – povedala dcéra, „ono obchádza celý svet a predsa nenájde seberovného!“ „Ktorá matka svoje malé deti živí a veľké požiera?“ „To je more. Ono požiera veľké rieky!“ „Ktorý strom je z polovice biely a spolovice čierny?“ „To je predsa rok, otec, s nocami a dňami!“ Naradostený otec utekal do prístavu a kráľovi odpovedal správne na všetky jeho tri hádanky. Kráľ sa veľmi začudoval a pochopil, že to nemá z vlastnej hlavy. „Povedz, kto ti to poradil?“ zreval na človiečika. No a ten mu od strachu hneď prezradil, že to bola jeho jediná dcéra. „Dobre“, povedal kráľ. „Nech sem teda príde, aby som zistil, či je naozaj taká múdra!“ Keď dievčina prišla do prístavu a kráľ videl, že je aj veľmi pekná, povedal jej: „Ak o tri dni prídeš na môj zámok ani pešky, ani vezky, donesieš mi dar, aj nie dar a všetko malé aj veľké ťa bude vítať aj nevítať, vezmem si ťa za ženu.“ Dievča odišlo domov a zohnalo si troch živých zajacov a dve živé holubice. Na tretí deň strčila zajace do vreca, dala ich ľuďom niesť a povedala: „Keď vám poviem, tak ich pustite!“ Vzala si dve holubice, strčila si ich do kapsy, posadila sa na kozu a vybrala sa ku kráľovi. Keď už bolo dievča neďaleko od kráľovského zámku a videla tam mnoho zvedavcov, chudobných ľudí, zídených kráľovských ministrov a hodnostárov, povedala: „ Pusťte zajace!“ Keď to ľudia zbadali, pustili sa za nimi, aby ich pochytali. Dievča zatiaľ išlo na koze, po chvíli išla zasa peši vedľa kozy a potom sa opäť vhupla na kozu. Keď prišla ku kráľovi, vybrala z kapsy holubice a podávala mu ich. Ale tie v tom momente odleteli. „Tak vidíš kráľ môj“, povedala dievčina. „ Prišla som ani pešky, ani vezky, priniesla som ti dar – nedar a ľudia ma vítali aj nevítali. Je to pravda?“ Kráľ pritakal , pomohol jej zosadnúť z kozy na zem a povedal: „ Staneš sa mojou kráľovnou, lebo múdra žena je mi oveľa milšia, ako bohatá a vznešená.“ Tak sa aj stalo. Dievčina, ktorá sa tak stala mladou a krásnou kráľovnou, pomáhala svojmu mužovi spravodlivo vládnuť nad celou krajinou ešte mnoho a mnoho rokov.

**Po prečítaní textu vypracuj nasledovné úlohy:**

**1. Doplň**

Čo predával chudobný človek? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Čo kráľ rozdával za uhádnutie hádanky? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na aké zviera sa posadilo dievča a prišlo ku kráľovi? \_\_\_\_\_\_\_\_\_\_\_\_\_\_\_\_\_\_\_\_

**2. Vypíš z textu všetky zvieratá, ktoré sa tam spomínajú:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

**3. Nakresli ilustráciu, ktorá by vystihovala túto rozprávku.**

**4. Zahraj sa na pravdu: zvoľ si jednu odpoveď a dopíš ju na správne miesto.**

Dievčina, ktorá sa tak stala mladou a krásnou kráľovnou, ................................ ................................................................................................................................

....... rýchlo zabudla, že bola kedysi chudobná.

....... pomáhala svojmu mužovi spravodlivo vládnuť nad celou krajinou ešte mnoho a mnoho rokov.

....... si splnila svoj dávny sen.

**5. Podčiarkni vlastnosti, ktoré charakterizujú hlavnú postavu.**

bojazlivá múdra krásna mladá chudobná nebojácna hlúpa

škaredá stará bohatá

**6. Na základe prečítaného textu zostav z viet v správnom poradí osnovu príbehu.**

Dievčina splnila všetky kráľove úlohy pri návšteve zámku.

Kráľ dáva ľuďom hádanky.

Kráľ pozval dievčinu na zámok.

Kráľ si vybral dievčinu za manželku.

Bol raz jeden chudobný človek.

Múdra dcéra vylúšti všetky hádanky.

Osnova príbehu

1.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 3.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 4.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 5.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 6.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_